


PARLAMENTUL ROMÂNIEI

CAMERA DEPUTAŢILOR
	Comisia pentru administraţie publică şi amenajarea teritoriului

Nr.4c-6/135
Bucureşti, 17 decembrie 2015


	COMISIA JURIDICĂ, DE DISCIPLINĂ  ȘI IMUNITĂȚI

Nr. 4c-11/483
București,17 decembrie 2015




Către,




BIROUL PERMANENT AL



CAMEREI DEPUTAŢILOR
Vă înaintăm, alăturat, raportul comun asupra propunerii legislative privind trecerea în proprietatea consiliilor locale a locuințelor de serviciu aflate în proprietatea statului și administrate de Societatea Națională a Sării S.A. Sucursala Exploatarea Minieră Rm. Vâlcea, trimisă Comisiei pentru administraţie publică şi amenajarea teritoriului şi Comisiei juridice, de disciplină și imunități pentru examinare pe fond, în procedură obişnuită cu adresa nr. Plx. 291 din 25 martie 2015.

	PREŞEDINTE,
	PREȘEDINTE

	Victor Paul DOBRE
	Bogdan Liviu CIUCĂ

r a p o r t   C O M U N
asupra propunerii legislative privind trecerea în proprietatea consiliilor locale a locuințelor de serviciu aflate în proprietatea statului și administrate de Societatea Națională a Sării S.A. Sucursala Exploatarea Minieră Rm. Vâlcea
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru administraţie publică şi amenajarea teritoriului şi Comisia juridică, de disciplină și imunități, au fost sesizate spre dezbatere în fond, în procedură obişnuită asupra propunerii legislative privind trecerea în proprietatea consiliilor locale a locuințelor de serviciu aflate în proprietatea statului și administrate de Societatea Națională a Sării S.A. Sucursala Exploatarea Minieră Rm. Vâlcea, transmisă cu adresa nr.Plx.291 din 25 martie 2015 înregistrată cu nr.4c-6/135/2015 şi, respectiv cu nr. 4c-11/483/2015
Senatul în calitate de primă Cameră, a respins propunerea legislativă în şedinţa din 18 martie 2015.

Potrivit prevederilor art.75 din Constituţia României, republicată şi ale art.92 alin (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională.

La întocmirea prezentului raport comun Comisiile au avut în vedere:
· avizul favorabil al Consiliului Legislativ (nr.1212/24.10.2015);

· punctul de vedere negativ al Guvernului transmis cu adresa nr.2660/14.04. 2015
Propunerea legislativă are ca obiect de reglementare trecerea locuințelor de serviciu din proprietatea statului și administrarea Societățiii Naționale a Sării S.A.-Sucursala Exploatarea Minieră Rm. Vâlcea, în proprietatea publică a unităților administrativ-teritoriale Brezoi, Costești, Ocnele Mari și Baia de Fier și administrarea consiliilor locale respective.Odată cu trecerea în proprietatea consiliilor locale, locuințele de serviciu își vor schimba destinația devenind locuințe sociale și vor fi repartizate foștilor angajați, actualilor angajați sau urmașilor acestora, după caz. 

Potrivit prevederilor art.61 şi art.63 din Regulamentul Camerei Deputaţilor, republicat, cu modificările şi completările ulterioare, examinarea propunerii legislative a avut loc în şedinţe separate.

Comisia juridică, de disciplină și imunități şi-a desfăşurat lucrările în data de 8 decembrie 2015. La dezbateri au fost prezenți deputați, membri ai Comisiei juridice, de disciplină și imunități, conform listei de prezență. Comisia pentru administraţie publică şi amenajarea teritoriului şi-a desfăşurat lucrările în data de 17 decembrie 2015. Din numărul total de 23 membri ai Comisiei pentru administraţie publică şi amenajarea teritoriului au participat la şedinţă 19 deputaţi.
La dezbateri a participat în calitate de invitat, în conformitate cu prevederile art.55 din Regulamentul Camerei Deputaţilor, republicat, doamna Sirma Caraman, Secretar de stat în cadrul Ministerului Dezvoltării Regionale și Administrației Publice.
         În urma dezbaterilor şi a opiniilor exprimate, membrii celor două Comisii au hotărât, cu majoritate de voturi(un vot împotrivă) respingerea propunerii legislative privind trecerea în proprietatea consiliilor locale a locuințelor de serviciu aflate în proprietatea statului și administrate de Societatea Națională a Sării S.A. Sucursala Exploatarea Minieră Rm. Vâlcea, deoarece potrivit prevederilor art.9 alin.(1) din Legea nr.213/1998 privind bunurile proprietate publică, cu modificările și completările ulterioare, trecerea unui bun din domeniul public al statului în domeniul public al unei unități administrativ-teritoriale se face la cererea Consiliului Județean, respectiv a Consiliului General  al Municipiului București sau a Consiliului Local, după caz, prin hotărâre a Guvernului, iar potrivit prevederilor art.867 alin (1) din Legea nr.287/2009, republicată,dreptul de administrare se constituie prin hotărâre a Guvernului, a Consiliului Județean sau, după caz, a Consiliului Local. S-a constatat că măsurile propuse de inițiativa legislativă încalcă prevederile art.44 și art.136 alin (4) din Constituție, potrivit căruia bunurile proprietate publică -a statului sau a unităților administrativ teritoriale -sunt inalienabile.
În raport de obiectul şi conţinutul său, propunerea legislativă face parte din categoria legilor ordinare.
	PREŞEDINTE,

Victor Paul DOBRE
	PREŞEDINTE, 

Bogdan-Liviu CIUCĂ

	SECRETAR,

Radu BABUȘ
	SECRETAR, 

Sorin Constantin STRAGEA


Șef serviciu, Sofia Chelaru                                            
Consilier Parlamentar,
    Elena Hrincescu   
 Consilier Parlamentar,                                                                                                         
 Alexandra Mușat                                                                                         

